A brassói Vashonvéd elkészítésével Ján Koni­a­rek szlovák szobrászt bízták meg. Koniarek 1915-ben megsebesült a fronton, majd felgyógyulása után Erdélybe küldték, ahol a brassói cementgyárban síremlékek faragására kérték fel. Itt került szóba a katonaszobor megalkotása is, a várost az Erdélyre törő románoktól 1916. október 8-án visszafoglaló katonák áldozatának tiszteletére. A szobor el is készült, de a várost elhagyó Koniarek nem tudta, hogy mi lett a sorsa, és azt feltételezte, hogy végül nem állították fel, mert véget ért a háború. A korabeli újságcikkekből és a későbbi fényképekből azonban biztosra vehető, hogy az alkotást 1918 szeptemberének közepén mégis felállították, bár nem lehet tudni, hogy a tervezett október 8-i dátumon fel is avatták-e.